Nóg strenger waterbeperkings vir KaapstadArgieffoto (Foto: RayMark, Pixabay) Die Stad Kaapstad het vanaf Saterdag nóg strenger waterbeperkings ingestel. Die Stad het in ŉ verklaring gesê vanaf 1 Julie word vlak 4b-beperkings ingestel om waterverbruik te beperk tot 500 miljoen liter gesamentlike waterverbruik per dag. “Dit is noodsaaklik aangesien damvlakke kritiek laag is en reserwes in die winter opgebou moet word in afwagting op die warm somermaande wat voorlê,” lui die verklaring. Die Stad het gesê dit beteken dat elke persoon per dag minder as 87 liter water sal moet verbruik. Xanthea Limberg, burgemeesterskomiteelid vir informele nedersettings, water en energie, het gesê die somer sal na verwagting baie droog wees met onsekere reënval. “Ons vra elke verbruiker om minder as 87 liter water per dag te verbruik, of jy by die huis, by die skool, by die werk of elders is. Dit is belangrik om daarop te let dat hierdie teiken nie net vir huishoudelike gebruik is nie,” het Limberg gesê. “Die waterbeperkings is deel van ons proaktiewe droogtebestuur-ingrypings, tesame met die grootskaalse drukverminderingprogramme oor die hele Kaapstad om verbruik te verminder. Ander noodmaatreëls word tans ingestel.” Limberg het gesê daar is steeds baie huishoudings wat meer as 20 000 liter water per maand gebruik. “Ons het verbruiksvlakke gemonitor en verbruikers wat oortree, aangespreek. Ons sal ook waarskuwingsbriewe uitstuur waarin hulle gewaarsku word dat waterbeheertoestelle by huise met onregverdigbaar hoë verbruik geïnstalleer sal word om die waterverbruik tot ŉ aanvaarbare vlak te verminder.”